paragraph_text: Dolina Katmandu (nevari jezik: नेपाः स्वनिगः Nepāḥ Svanigaḥ; nepalski jezik: काठमाडौँ उपत्यका) se nalazi u središnjem Nepalu, na raskrižju drevnih civilizacija Azije, i sadrži najmanje 130 važnih spomenika, uključujući i nekoliko hodočasničkih mjesta za hinduiste i budiste. Sedam skupina ovih spomenika je upisano na UNESCO-ov popis mjesta svjetske baštine u Aziji i Oceaniji. Njih čine spomenici i građevine koje prikazuju cijeli niz povijesnih i umjetničkih dostignuća po kojima je Dolina Katmandu poznata: Durbar trgovi u Katmandu (Hanuman Dhoka), Patanu i Bhaktapuru; dvije budističke stupe u Katmanduu: Swayambhunath i Bauddhanath; i hinduistički hramovi u Katmanduu: Pashupati (slika desno) i Changu Narayan.